M. Hort, poslanec: (2002-10-15):
JUDr. Pavol Hrušovský sa ako kresťanský demokrat angažuje v slovenskej politike od roku 1989. Bol spoluzakladateľom Kresťansko-demokratického hnutia, kde od roku 1999 pôsobil ako podpredseda pre vnútornú politiku, od roku 2000 pôsobí vo funkcii predsedu KDH. Medzi súčasnými poslancami je služobne najstarším, a teda aj najskúsenejším členom zákonodarného zboru v ponovembrovej histórii slovenského parlamentarizmu. Do parlamentných lavíc bol zvolený v roku 1990 ešte ako poslanec Federálneho zhromaždenia a je im verný až dodnes. Má dlhoročné skúsenosti z práce v ústavnoprávnom, v mandátovom a imunitnom výbore. V predchádzajúcom volebnom období potvrdil svoje predpoklady na úspešné pôsobenie na predsedníckom poste vo funkcii fundovaného a zodpovedného podpredsedu Národnej rady Slovenskej republiky. Je to človek cieľavedomý so zmyslom pre zodpovednosť, obdarený zodpovednosťou nájsť riešenia i v ťažkých situáciách. Je to človek rozvážny, ktorému nechýba trpezlivosť pri vyjednávaní smerujúcom k dohode a všeobecnej spokojnosti zúčastnených strán. Je to človek s takými vlastnosťami a s takými skúsenosťami, ktoré sú predpokladom na dôstojnú reprezentáciu najvyššieho zákonodarného zboru Slovenskej republiky nielen v našich domácich podmienkach, ale aj pri vytváraní čo najlepšieho obrazu našej vlasti v zahraničí. I na základe týchto pár myšlienok, ktoré som uviedol v prospech nominácie Pavla Hrušovského do funkcie predsedu Národnej rady Slovenskej republiky, vás, vážené kolegyne, vážení kolegovia, ako z koalície, tak i z opozície, žiadam o jeho podporu v súlade s očakávaným zmyslom pre dohodu a novú politickú kultúru. Ďakujem za pozornosť. (Potlesk.) J. Migaš, doterajší predseda NR SR: Ďakujem, pán poslanec. Nie sú faktické? Nie sú. Vyhlasujem rozpravu o tomto bode programu za skončenú. Panie poslankyne, páni poslanci, skôr ako pristúpime k vykonaniu voľby, chcem pripomenúť, že podľa čl. 89 ods. 1 ústavy predsedu Národnej rady Slovenskej republiky volí v tajnom hlasovaní Národná rada nadpolovičnou väčšinou hlasov všetkých poslancov, čiže je potrebný na zvolenie predsedu Národnej rady 76 hlasov, minimálne. Prosím, aby sme pristúpili k tajnému hlasovaniu. Postupovať budeme podľa volebného poriadku obdobným spôsobom ako pri predchádzajúcej tajnej voľbe. Dovoľte mi ešte, vážené panie poslankyne, vážení páni poslanci, aby som opäť pripomenul, že svoju voľbu vyjadríte tak, že na hlasovacom lístku pri mene a priezvisku kandidáta zakrúžkujete tú alternatívu, za ktorú hlasujete: „za“, „proti“, „zdržiavam sa hlasovania“. Prosím overovateľov, aby sa ujali svojej funkcie a dohliadali na priebeh voľby. Súčasne ich prosím, aby hlasovali ako prví. Pristúpime k tajnému hlasovaniu, nech sa páči. (Akt tajného hlasovania.) J. Migaš, doterajší predseda NR SR: Panie poslankyne, páni poslanci, pýtam sa vás, či ste všetci využili volebné právo a uskutočnili ste tajnú voľbu predsedu Národnej rady? Je to tak. Vyhlasujem tajné hlasovanie za skončené. Prosím overovateľov, aby spočítali hlasy a vyhotovili zápisnicu o výsledku tajného hlasovania. Vyhlasujem 15-minútovú prestávku a po jej skončení by sme vyhlásili výsledok tajnej voľby predsedu Národnej rady Slovenskej republiky. (Prerušenie rokovania o 15.17 hodine.) (Pokračovanie rokovania o 15.30 hodine.) J. Migaš, doterajší predseda NR SR: Panie poslankyne, páni poslanci, nech sa páči do rokovacej miestnosti. Overovatelia už spočítali hlasy. Žiadam poslancov a poslankyne Národnej rady Slovenskej republiky, aby prišli do rokovacej miestnosti a zaujali svoje miesto. (Pauza pre nedostatočný počet poslancov v rokovacej sále.) J. Migaš, doterajší predseda NR SR: Páni poslanci, nech sa páči, zaujmite miesta. Prosím, aby sa zatvorili dvere. Vážené poslankyne, vážení poslanci, pokračujeme v rokovaní. Prosím povereného overovateľa, aby podľa § 39 ods. 10 zákona o rokovacom poriadku Národnej rade oznámil počet vydaných hlasovacích lístkov, počet poslancov, ktorí hlasovali za navrhnutého kandidáta, ktorí hlasovali proti navrhnutému kandidátovi, počet poslancov, ktorí sa zdržali hlasovania, ktorí neodovzdali hlasovacie lístky, a počet neplatných hlasov. Pán poslanec Galbavý, nech sa páči, máte slovo.